text: Hagl betød alvorligt trafikuheld 
  14 januar 2015 kl. 07.34
  To bilister havnede i hver sin grøft på rute 28 mellem Grindsted og Sønder Omme efter at have skredet ud i glat føre efter haglbyge. Det skriver jv.dk.
  Onsdag morgen kl. 6.13 blev Falck i Grindsted kaldt til et trafikuheld med fastklemte på Simmelbrovej mellem Grindsted og Sdr.Omme.
  Vejen var meget glat efter en kraftig haglbyge, hvilket overraskede to bilister, der havnede i hver sin dybe grøft, på hver side af vejbanen.
  - Meldingen lød på en fastklemt, men begge bilister var kommet ud af deres biler, da vi ankom til stedet, siger beredskabschef Torben Ravn fra Billund Brandvæsen.
  Han fortæller, at der var sort asfalt få hundrede meter fra de to forulykkede biler, men at der på ulykkesstedet lå et lag sjap på omkring fem centimeter.
  Føreren af den ene bil blev efter uheldet sendt med ambulance til undersøgelse på sygehuset.
  